Internasionale Verslag – 29 Mei 2020 - Corona Krisissentrum
Tuis / COVID-19 / Internasionale Verslag – 29 Mei 2020
Internasionale Verslag – 29 Mei 2020
Die geval nuwe infeksies in die wêreld neem steeds daagliks toe met meer as 700 000 mense regoor die wêreld wat oor die afgelope sewe dae positief vir die koronavirus getoets het en totale infeksies wat nou op byna 6 miljoen staan. Die rede vir die voortdurende styging is dat die voorkoms van die virus tans skerp toeneem in Suid-Amerika, Afrika en die Midde-Ooste, almal kontinente en streke met groot bevolkings. Daar was veral die afgelope paar dae 'n skerp toename in Argentinië, Brasilië, Kolombië, Peru en Mexiko. Ook in die Midde-Ooste was daar 'n skerp toename in Koeweit, Saoedi-Arabië, Katar en die Verenigde Arabiese Emirate. Brasilië is steeds die land met die grootste styging in nuwe gevalle met 26 417 mense wat Woensdag in dié land positief getoets het. In totaal het byna 440 000 mense in Brasilië nou reeds die koronavirus opgedoen met byna 27 000 sterftes weens COVID-19. Hier is die lande waar daar tans 'n styging in nuwe gevalle is:
Hier is die lande waar daar 'n daling in nuwe gevalle is. Dit is veral in Westerse en ryker lande:
Volgens 'n verslag wat die Amerikaanse Federale Reserwebank gister bekend gestel het, is sakevertroue in die VSA op 'n laagtepunt met eienaars van sake-ondernemings wat pessimisties oor die tempo van ekonomiese herstel is. Die verslag spreek ook sy kommer uit oor baie werkers se vrese om terug te keer werk toe weens gesondheidsoorwegings, maar ook omdat skole steeds in baie Amerikaanse deelstate gesluit is. Volgens die verslag is die bedrywe wat die ergste deur die ekonomiese krisis geraak is, die kleinhandel-, ontspanning-, gasvryheid-, lugvaart-, motorvervaardiging en verkope- en landbousektore. Landbou is geraak weens die versteuring van die voedselverwerkingsketting toe verskeie voedselverpakkingsaanlegte moes sluit. Die eiendomsmark is ook ernstig geraak met 'n skerp afname in transaksies. Die bank lig in sy verslag 'n wesenlik risiko's vir kommersiële banke uit omdat daar 'n skerp afname in die terugbetaling van lenings was terwyl baie mense kontant en beleggings onttrek het.
Die werkloosheidseise vir verlede week in die VSA is gister bekend gemaak. Sowat 2,1 miljoen mense het verlede week nuwe eise ingedien. Dit is meer as wat 'n paneel van ekonome wat deur die Wall Street Journal vir voorspellings gebruik word, verwag het. Aaneenlopende eise het wel met 4 miljoen tot 21 miljoen afgeneem wat 'n positiewe teken is. Sowat 41 miljoen Amerikaners het sedert einde Maart reeds vir werkloosheidsvoordele aansoek gedoen. Dit is egter duidelik dat baie van hierdie individue wel weer terug by die werk is omdat fabrieke en ander werksplekke in verskeie deelstate begin heropen het.
Die Amerikaanse Departement van Handel het gister aangepaste ekonomiese groeisyfers vir die eerste kwartaal van die jaar bekend gemaak. Volgens die aanvanklike syfer wat einde April bekend gemaak is, het die Amerikaanse ekonomie negatiewe groei van 4,8% behaal. Die aangepaste syfer is selfs slegter met ekonomiese groei van minus 5%. Dit is die grootste inkrimping in die Amerikaanse ekonomie sedert die vierde kwartaal van 2008 toe die Amerikaanse ekonomie met 8,4% gekrimp het. Die afwaartse aanpassing van die BBP-syfers van die eerste kwartaal weerspieël swakker investering deur ondernemings in hul voorraad, wat deels teengewerk is deur effens sterker verbruikersbesteding. Volgens data wat deur Bloomberg versamel is, het 27 maatskappye sover gedurende Mei vir bankrotskapbeskerming in die Amerikaanse howe aansoek gedoen. Vanaf 1 Januarie tot die middel van Mei het 98 maatskappye met elk meer as 50 miljoen dollar se laste vir bankrotskap aansoek gedoen. Daar word verwag dat hierdie tendens van bankrotskappe nog vir twee tot drie maande kan voortduur.
Die Duitse Ekonomiese Navorsingsinstituut wat in München gestasioneer is, het gister hulle ekonomiese groeiverwagtinge vir Duitsland vir vanjaar en volgende jaar bekend gemaak. Die instituut verwag dat die vierde grootste ekonomie in die wêreld vanjaar met 6,6% gaan krimp, wat heelwat beter as die groeiverwagtinge in die meeste ander Europese lande is. Die instituut verwag egter nou 'n baie sterk ekonomiese herstel in 2021 met ekonomiese groei van 10,2%. Die instituut voer maandeliks onderhoude met 9000 Duitse maatskappye voordat hulle nuwe vooruitskattings maak. Tans verwag Duitse maatskappye dat dit gemiddeld nog nege maande gaan neem voordat die ekonomiese omstandighede in Duitsland gaan normaliseer. Die instituut voorspel 'n ekonomiese inkrimping van 12,4% vir die tweede kwartaal van 2020 en dan positiewe groei vanaf die derde kwartaal. Die Duitse BBP behoort teen die middel van 2021 dieselfde vlak te bereik as waar dit voor die koronapandemie was.
Nog slegte ekonomiese data is gister in Japan, die wêreld se derde grootste ekonomie, bekend gemaak. Industriële produksie het in April met 9,1% gedaal. Dit is die derde agtereenvolgende maand wat hierdie syfer daal. Die afname in April was baie erger as die 5,7% wat ontleders in Japan verwag het. Japan se nuutste werkloosheidsyfers is ook bekend gemaak en die werkloosheidsyfer het van 'n baie lae 2,5% in Maart tot 2,6% gestyg. In Januarie was dit op 2,4%, die laagste in 24 jaar. Weens 'n verouderende bevolking het Japan geen werkloosheidsprobleem nie, maar eerder voortdurende arbeidstekorte.
'n Studie wat gister in Frankryk bekend gemaak is, het bevind dat 10% van alle diabete wat met COVID-19 in Franse hospitale opgeneem word, binne 'n week sterf. Nog 20% het ventilators nodig om te kan asemhaal, maar herstel wel, terwyl die orige 70% sonder ventilators herstel. Die meeste COVID-19 pasiënte wat diabete is, vereis langdurige hospitaalsorg van meer as een week. Dié skokkende hoë sterftesyfer onder diabete is volgens Dr. Samy Hadjadj, 'n professor in endokrinologie aan die Universiteit van Nantes in Frankryk, en een van die skrywers van die studie, heelwat hoër as wat hulle aanvanklik vermoed het. Intussen het die Franse regering aangekondig dat skole, restaurante, kroeë, kafees en parke in dié land volgende week sal kan heropen.
Die Wêreldvoedselprogram het gister gewaarsku dat 14 miljoen mense in Latyns-Amerika en die Karibiese streek vanjaar voedseltekorte weens die koronapandemie kan beleef. Die virus versprei tans vinnig deur Latyns-Amerika en die meeste lande het baie streng inperkingsmaatreëls ingestel wat ekonomiese aktiwiteite belemmer. Daar is veral kommer oor die ontwrigting van voedselproduksie in die streek.
Daar bestaan vrese dat daar oor die volgende paar weke 'n skerp toename van die koronavirus in digbevolkte stedelike gebiede in Indië kan plaasvind. Indië het die tweede grootste bevolking in die wêreld en oor die afgelope sewe dae word daar reeds daagliks meer as 6 000 mense positief vir die virus getoets. Tot dusver het 158 323 mense in Indië positief vir die virus getoets, maar die land toets nie naby aan soveel mense soos die VSA, Rusland, China of selfs Europese lande nie. Tot dusver is 4531 mense in Indië aan COVID-19 oorlede.
Nieu-Seeland het die afgelope ses dae geen nuwe gevalle van COVID-19 aangemeld nie. Dié land het slegs 1504 bevestigde gevalle tot dusver aangemeld en slegs 22 sterftes. Die rede hiervoor is waarskynlik Nieu-Seeland se afgesonderde ligging as 'n eiland in die Stille Oseaan en omdat die land vinnig sy grense gesluit het toe die pandemie in ander lande uitgebreek het.